Konfliktfri råmaterialer, gode arbejdsforhold og genanvendelse.

Det er nogle af de pejlemærker folkene bag den hollandske Fairphone har haft i produktionen af den bæredygtige mobil.

Metal uden blod

Det betyder blandt andet, at de metaller som bruges i telefonen kommer fra såkaldte konflikt-fri miner i den Demokratiske Rebublik Congo.

Det er nemlig en af de ofte (bevidst) oversete faktorer i mobilproduktion, at visse eksotiske metaller ofte kommer fra afrikanske miner, som medfinansierer krige og konflikter.

Genbrug og bæredygtighed

Det er også en mere eller mindre kendt sag, at vi smider tonsvis af gammel elektronik - herunder massevis af mobiler - ud, uden tanke på genbrug af apparater eller materialer.

Fairphone støtter afrikanske genanvendelsesprojekter, og planlægger en fremtidig service, hvor de selv vil købe ældre mobiler tilbage fra køberne af Fairphones.

Fokus på fabrikken

Endelig har firmaet lavet en fond for de kinesiske arbejdere, der samler mobilen. Fonden skal arbejde for bedre forhold og højere lønningerne på fabrikken.

Der har jo gennem de sidste par år været en del opmærksomhed især på Foxconn-fabrikkerne i Kina, hvor hundredetusindvis af arbejdere bygger elektronik for både Apple og flere andre store firmaer - ofte under kummerlige, eller i hvert fald tvivlsomme, forhold.

Forudbestilling åbnet

Mobilen har været undervejs siden 2010, men er nu kommet så langt, at der forleden blev åbnet for bestilling. En Fairphone koster 325 Euro, knap 2500 danske kroner.

Folkene bag skal bruge 5000 forbestillinger før de kan sætte gang i produktionen, og i skrivende stund har knap 2800 afgivet ordre. Får firmaet de 5000 bestillinger forventer de at kunne levere i løbet af efteråret.

Og udover alle de gode intentioner, hvad indeholder mobilen så?

Selve mobilen

Ja, det ser faktisk ok ud, prisen taget i betragtning. Det er ikke et teknologisk flagskib som kan konkurrere med de dyreste mobiler på markedet, men mindre kan også gøre det.

Selve mobilen har en 1.2 GHz quadcore-processor, 1GB RAM og 16GB indbygget lager (med mulighed for udvidelse via SD-kort), en 4.3-tommer skærm på lidt beskedne 950x540 pixels og et 8MP kamera.

Batteriet kan skiftes ud, mobilen har plads til to SIM-kort, og sælges i øvrigt uden oplader eller hovedtelefoner - som man ofte har i forvejen.

Fairphone kører Android 4.2 og er således ganske godt med på vognen.

Gode intentioner - så må resten følge...

Det er klart, at Fairphone ikke løser alle problemer - især ikke når de er oppe mod konkurrenter som sælger mange millioner telefoner.